FI Euroopan unionin virallinen lehti L 186/3

KOMISSION ASETUS (EY) N:o 665/2008,

annettu 14 päivänä heinäkuuta 2008,

kalatalousalan tietojen keruuta, hallintaa ja käyttöä koskevista yhteisön puitteista sekä yhteistä kalastuspolitiikkaa koskevien tieteellisten lausuntojen tukemisesta annetun neuvoston asetuksen (EY) N:o 199/2008 soveltamista koskevista yksityiskohtaisista säännöistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kalatalousalan tietojen keruuta, hallintaa ja käyttöä koskevista yhteisön puitteista sekä yhteistä kalastuspolitiikkaa koskevien tieteellisten lausuntojen tukemisesta 25 päivänä helmikuuta 2008 annetun neuvoston asetuksen (EY) N:o 199/2008 (1) ja erityisesti sen 4 artiklan 4 kohdan, 5 artiklan 3 kohdan, 7 artiklan 1 kohdan, 8 artiklan 7 kohdan, 12 artiklan 2 kohdan ja 25 artiklan,

sekä katsoo seuraavaa:

(1) Asetuksessa (EY) N:o 199/2008 vahvistetaan tietojen keruuta, hallintaa ja käyttöä koskevat yhteisön puitteet vankan perustan luomiseksi kalastusalan tieteellisille analyyseille ja luotettavien lausuntojen antamiseksi yhteisen kalastuspolitiikan, jäljempänä ’YKP’, täytäntöönpanoa varten.

(2) Tietojen keruu- ja seurantakäytäntöjen ja -menetelmien olisi oltava kansainvälisten tieteellisten elinten ja alueellisten kalastusjärjestöjen vahvistamien laatuvaatimusten mukaisia ja perustuttava vuonna 2000 käyttöönotetun ensimmäisen yhteisön puiteohjelman jälkeen kalastustietojen keruusta saatuun kokemukseen sekä tieteellis-teknis-taloudellisen kalastuskomitean, jäljempänä ’STECF’, antamiin lausuntoihin.

(3) Jäsenvaltioiden olisi laadittava monivuotiset kansalliset ohjelmat tietojen keruuta, hallintaa ja käyttöä varten yhteisön monivuotisen ohjelman mukaisesti. Nämä ohjelmat olisi toimitettava komissiolle riittävän aikaisessa vaiheessa, jotta komissio voi tehdä seuraavan vuoden rahoituspäätökset ajoissa. Jäsenvaltioiden olisi vältettävä päällekkäistä työtä tietojenkeruussa ja raportoitava kansallisten ohjelmiensa täytäntöönpanosta.

(4) Jäsenvaltioiden toimien yhteensovittaminen ja mahdollisuuksien mukaan kansallisten ohjelmien välinen tehtävienjako olisi varmistettava alueellisella tasolla.

(5) Yhteisön monivuotisesta ohjelmasta tehdään erillinen komission päätös.

(6) Tässä päätöksessä säädetyt toimenpiteet ovat kalastus- ja vesiviljelyalan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Kansallisten ohjelmien sisältö

Asetuksen (EY) N:o 199/2008 4 artiklassa tarkoitettujen monivuotisten kansallisten ohjelmien on katettava seuraavat osa-alueet:

a) Suunnitellut toimet yhteisön monivuotisen ohjelman mukaisesti aloittain ja osa-alueittain eriteltyinä seuraavilla alueilla: — Itämeri (ICES-alueet III b–d), — Pohjanmeri (ICES-alueet III a, IV ja VII d) ja Pohjoisen jäämeren itäosa (ICES-alueet I ja II), — Pohjois-Atlantti (ICES-alueet V–XIV ja NAFO-alueet), — Välimeri ja Mustameri, — alueet, joilla yhteisön alukset harjoittavat kalastusta ja jotka ovat sellaisten alueellisten kalastusjärjestöjen hallinnassa, joiden jäsen tai tarkkailijajäsen yhteisö on;

b) analyyttisten selostusten osatekijät eriteltyinä yhteisön monivuotisen ohjelman mukaisesti aloittain ja osa-alueittain sekä tämän artiklan a alakohdassa tarkoitettujen alueiden mukaisesti;

c) yksityiskohtainen kuvaus toteutetuista näytteenottostrategioista ja käytetyistä tilastollisista arvioista tarkkuustason sekä kustannusten ja tarkkuuden välisen suhteen määrittelemiseksi;

d) todisteet siitä, että kansallisten ohjelmien yhteensovittaminen tapahtuu samalla alueella ja että tehtävät on jaettu asianomaisten jäsenvaltioiden kesken.

2 artikla

Kansallisten ohjelmien toimittaminen

1. Monivuotiset kansalliset ohjelmat on toimitettava komissiolle sähköisessä muodossa viimeistään monivuotisen ohjelman täytäntöönpanoa edeltävän vuoden 31 päivänä maaliskuuta. Ensimmäinen täytäntöönpanokausi kattaa vuodet 2009 ja 2010, ja sitä koskevat kansalliset ohjelmat on toimitettava viimeistään 15 päivänä lokakuuta 2008.

2. Jäsenvaltioiden on käytettävä kansallisten ohjelmien toimittamisessa

a) STECF:n laatimia malleja ja ohjeita ohjelman teknisten ja tieteellisten näkökohtien osalta;

b) komission laatimia rahoituslomakkeita ohjelman rahoitusnäkökohtien osalta.

3 artikla

Kansallinen yhteensovittaminen sekä yhteensovittaminen komission ja jäsenvaltioiden välillä

1. Kunkin jäsenvaltion on nimettävä kansallinen yhteyshenkilö, joka toimii komission ja jäsenvaltioiden välisen tietojenvaihdon yhteyspisteenä kansallisten ohjelmien valmisteluun ja täytäntöönpanoon liittyvissä kysymyksissä.

2. Jos kansalliseen ohjelmaan osallistuu useampia tahoja, kansallinen yhteyshenkilö vastaa ohjelman yhteensovittamisesta. Tätä varten on järjestettävä kerran vuodessa kansallinen yhteensovittamiskokous. Tarvittaessa voidaan järjestää toinen kokous. Näiden kokousten järjestämisestä huolehtii kansallinen yhteyshenkilö, ja niihin osallistuvat ainoastaan kansallisessa ohjelmassa mukana olevien tahojen edustajat. Komissio voi osallistua näihin kokouksiin.

3. Kertomus 2 kohdassa tarkoitetusta kansallisesta yhteensovittamiskokouksesta on sisällytettävä asetuksen (EY) N:o 199/2008 7 artiklan 1 kohdassa tarkoitettuun vuosikertomukseen.

4. Edellä 2 kohdassa tarkoitettuihin kokouksiin myönnettävän yhteisön taloudellisen tuen edellytyksenä on, että jäsenvaltiot noudattavat tämän artiklan säännöksiä.

4 artikla

Alueellinen yhteensovittaminen

1. Asetuksen (EY) N:o 199/2008 5 artiklan 1 kohdassa tarkoitetuissa alueellisissa yhteensovittamiskokouksissa on arvioitava kansallisten ohjelmien alueelliseen yhteensovittamiseen liittyviä näkökohtia ja annettava tarvittaessa kansallisten ohjelmien integroimisen tehostamista ja jäsenvaltioiden välistä tehtävienjakoa koskevia suosituksia.

2. Alueellinen yhteensovittamiskokous nimeää komission suostumuksella kokouksen puheenjohtajan kahdeksi vuodeksi.

3. Alueellinen yhteensovittamiskokous voidaan kutsua koolle kerran vuodessa. Komissio tekee ehdotuksen kokouksen toimivaltuuksista puheenjohtajaa kuultuaan, ja ehdotus annetaan tiedoksi 3 artiklan 1 kohdassa tarkoitetuille kansallisille yhteyshenkilöille kolme viikkoa ennen kokousta. Jäsenvaltioiden on toimitettava komissiolle osallistujaluettelot kaksi viikkoa ennen kokousta.

5 artikla

Vuosikertomuksen toimittaminen

1. Jäsenvaltioiden on toimitettava vuosittain sähköisessä muodossa asetuksen (EY) N:o 199/2008 7 artiklan 1 kohdassa tarkoitettu vuosikertomus viimeistään kansallisen ohjelman täytäntöönpanoa seuraavan vuoden 31 päivänä toukokuuta. Vuosikertomuksissa on erityisesti esitettävä yhteisön monivuotisen ohjelman mukaisesti aloittain ja osa-alueittain eriteltyinä sekä 1 artiklan a alakohdassa tarkoitettujen alueiden mukaisesti seuraavat tiedot:

a) kuvaus ohjelman täytäntöönpanosta kyseisen vuoden aikana sekä suunniteltujen toimien tulokset;

b) analyyttisten selostusten osatekijät kyseisen vuoden osalta.

2. Jäsenvaltioiden on käytettävä vuosikertomusten toimittamisessa

a) STECF:n laatimia malleja ja ohjeita ohjelman teknisten ja tieteellisten näkökohtien osalta;

b) komission laatimia rahoituslomakkeita ohjelman rahoitusnäkökohtien osalta.

6 artikla

Yhteisön taloudellisen tuen pienentäminen

1. Asetuksen (EY) N:o 199/2008 8 artiklan 5 kohdan a ja b alakohdassa tarkoitetun yhteisön taloudellisen tuen pienentämisen on oltava suhteessa niiden viikkojen määrään, jolla 2 ja 5 artiklassa tarkoitetut määräajat ovat ylittyneet. Pienennyksen määrä on kaksi prosenttia yhteisön taloudellisen tuen kokonaismäärästä kutakin kahden viikon myöhästymisjaksoa kohti ja enintään 25 prosenttia kansallisen ohjelman vuotuisista kokonaiskustannuksista.

2. Asetuksen (EY) N:o 199/2008 8 artiklan 5 kohdan c alakohdassa tarkoitetun yhteisön taloudellisen tuen pienentämisen on oltava suhteessa siihen, missä määrin tietoja ei ole toimitettu loppukäyttäjille. Pienennyksen määrä on yksi prosentti yhteisön taloudellisen tuen kokonaismäärästä pyydettyjen tietojen toimittamatta jättämistä kohti ja enintään 25 prosenttia kansallisen ohjelman vuotuisista kokonaiskustannuksista.

3. Jos sovelletaan sekä 1 että 2 kohtaa, pienennyksen määrä saa olla enintään 25 prosenttia kansallisen ohjelman vuotuisista kokonaiskustannuksista.

7 artikla

Merellä tehtävät tieteelliset tutkimukset

1. Luettelo asetuksen (EY) N:o 199/2008 12 artiklassa tarkoitetuista merellä tehtävistä tieteellisistä tutkimuksista, jotka voivat saada yhteisön taloudellista tukea, sisältyy yhteisön monivuotiseen ohjelmaan.

2. STECF:n lausunnon perusteella komissio voi päivittää 1 kohdassa tarkoitettua luetteloa ja antaa jäsenvaltiolle luvan tehdä muutoksia merellä tehtäviä tieteellisiä tutkimuksia koskeviin suunnitelmiin.

8 artikla

Perus- ja metatietojen hallinta

1. Asetuksen (EY) N:o 199/2008 13 artiklassa tarkoitetut kansalliset sähköiset tietokannat on liitettävä kansalliseen tietoverkkoon siten, että jäsenvaltioiden välinen tietojenvaihto voi tapahtua kustannustehokkaalla tavalla.

2. Kullakin jäsenvaltiolla on oltava yksi keskitetty verkkosivusto, jolle tallennetaan kaikki asetuksella (EY) N:o 199/2008 perustetun tietojenkeruujärjestelmän puitteissa kerätyt tiedot. Kaikilla kansalliseen tietojenkeruuohjelmaan osallistuvilla tahoilla on pääsy kyseiselle sivustolle.

9 artikla

Tietopyyntöjen ja tiedonsiirtojen seuranta

1. Asetuksen (EY) N:o 199/2008 20 artiklan soveltamiseksi jäsenvaltioiden on kerättävä sähköiseen tietokantaan tiedot saamistaan tietopyynnöistä ja niihin toimittamistaan vastauksista ja annettava ne pyynnöstä komission käytettäviksi.

2. Edellä 1 kohdassa tarkoitettuun tietokantaan on sisällytettävä seuraavat tiedot:

a) pyynnöt ja niiden esittämispäivät, pyydettyjen tietojen tyyppi ja tarkoitus sekä tiedot loppukäyttäjästä;

b) vastaukset ja niiden antamispäivät sekä siirrettyjen tietojen tyyppi.

10 artikla

Tieteellisten lausuntojen tukeminen

1. Riittävän asiantuntemuksen varmistamiseksi yhteisö voi myöntää taloudellista tukea asiantuntijoiden osallistumiseen sellaisten alueellisten kalastusjärjestöjen tieteellisiin kokouksiin, joiden jäsen tai tarkkailijajäsen yhteisö on, sekä tieteellisten lausuntojen antamisesta vastaavien kansainvälisten tieteellisten elinten asiaa käsitteleviin kokouksiin asetuksen (EY) N:o 199/2008 23 artiklan mukaisesti.

2. Komissio toimittaa jäsenvaltioille vuosittain viimeistään 15 päivänä joulukuuta luettelon sellaisista seuraavan vuoden kokouksista, joiden se katsoo olevan oikeutettuja asiantuntijoiden osallistumisesta myönnettävään yhteisön taloudelliseen tukeen.

3. Asiantuntijoiden osallistumisesta tieteellisiin kokouksiin myönnettävä yhteisön taloudellinen tuki on rajoitettu enintään kahteen asiantuntijaan jäsenvaltiota ja kokousta kohti.

11 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä heinäkuuta 2008. Komission puolesta Joe BORG Komission jäsen

(1) EUVL L 60, 5.3.2008, s. 1.